ล้างศูนย์ประชุมภูเก็ตฉาว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — คลังแนะทิ้งเทคโนฯลาดกระบังหนีกินหัวคิวไทยเข้มแข็งสร้างศูนย์ประชุมภูเก็ต
นายกรณ์ จาติกวณิช รมว.คลัง เปิดเผยว่า ได้หารือกับนพ.พฤฒิชัย ดำรงรัตน์ รมช.คลัง ที่กำกับดูแลกรมธนารักษ์ เพื่อแก้ปัญหาข่าวเรื่องมีการทุจริตหักหัวคิวผู้รับออกแบบก่อสร้างโครงการศูนย์ประชุมจังหวัดภูเก็ตที่ได้รับงบประมาณจากโครงการไทยเข้มแข็ง ควรที่จะเปิดกว้างให้กับผู้ออกแบบรายอื่นๆ เข้ามาร่วมออกแบบประกวดโครงการ ไม่ควรจำกัดอยู่เพียงรายเดียว เพราะต้องการให้การสร้างศูนย์ประชุมระดับแนวหน้าของโลก
ทั้งนี้ นายกรณ์ พยายามปฏิเสธที่จะชี้แจงการทุจริตโครงการดังกล่าว และปฏิเสธที่จะตอบว่า ควรต้องมีการตั้งคณะกรรมการตรวจสอบการทุจริตในโครงการนี้หรือไม่ เพราะเกิดขึ้นในลักษณะเดียวกับโครงการของกระทรวงสาธารณสุข ที่แม้ยังไม่มีการจัดซื้อจัดจ้างจริง ก็พบมีกระบวนการทุจริตของนักการเมืองและข้าราชการประจำเกิดขึ้น 
ด้านนพ.พฤฒิชัย กล่าวว่า ได้รับรายงานจากกรมธนารักษ์ว่า การว่าจ้างสถาบันเทคโนโลยีพระจอมเกล้าเจ้าคุณทหารลาดกระบัง ได้ดำเนินตามขั้นตอน แต่ต้องมีการตรวจสอบอีกครั้งว่าดำเนินการอย่างไร โดยรมว.คลัง ได้สั่งการให้ไปดูเรื่องนี้ให้ละเอียด ที่ผ่านมาไม่ทราบว่ามีการว่าจ้างใครมาออกแบบ แต่ตอนนี้ห่วงโครงการการล่าช้า หากมีการตรวจสอบมากจะเบิกงบไม่ทัน
“เขาเขาดำเนินการเรื่องนี้เป็นหลัก เขาทำอะไรบ้างผมไม่รู้เลย เบื้องต้นกรมบอกว่าทำตามขั้นตอนถูกต้องโปร่งใส วิธีการทำงานของกรมธนารักษ์ไม่จำเป็นต้องผ่านผม และผมไม่รู้ว่ามหาวิทยาลัยลาดกระบังจะได้ออกแบบนี้หรือไม่ เพราะไม่รู้ว่าขั้นตอนการคัดเลือกเป็นอย่างไร ส่วนกรณีมีมหาวิทยาลัยแห่งหนึ่งไม่รับงานออกแบบก่อนหน้านี้ เพราะถูกเรียกรับหัวคิวจำนวนมาก ก็ไม่ทราบเรื่องนี้” นพ.พฤฒิชัย กล่าว
นพ.พฤฒิชัย กล่าวว่า โครงการศูนย์ประชุมถูกตัดงบประมาณจำนวนมากจาก 3,000 ล้านบาท เหลือ 2,000 ล้านบาท และกลัวว่าโครงการจะล่าช้า 
แหล่งข่าวจากกระทรวงการคลัง เปิดเผยว่า ก่อนหน้านี้กรมธนารักษ์จะว่าจ้างมหาวิทยารัฐแห่งหนึ่งเป็นผู้ออกแบบโครงการในวงเงิน 100 กว่าล้านบาท แต่ถูกปฏิเสธ เนื่องจากมหาวิทยาลัยรับไม่ได้ที่มีนักการเมืองที่ดูแลกรมธนารักษ์ไปขอหักค่าหัวคิวทันที่เมือได้รับงานถึง 41% จึงต้องเปลี่ยนมาว่าจ้างสถาบันเทคโนโลยีพระจอมเกล้าเจ้าคุณทหารลาดกระบัง
 
อย่างไรก็ตาม นายเทวัญ วิชิตะกุล อธิบดีกรมธนารักษ์ กรมธนารักษ์อยู่ระหว่างดำเนินการเพื่อจัดจ้าง สถาบันเทคโนโลยีพระจอมเกล้า เจ้าคุณทหารลาดกระบัง วงเงิน 107 ล้านบาท โดยได้กำหนดงวดงานออกเป็น 5 งวด ได้แก่ งวดที่ 1 เบิกจ่าย 40% ของวงเงินที่จัดจ้าง งวดที่2 30 % งวดที่3 งวดที่4 และงวดที่ 5 เบิกจ่ายงวดละ 10% โดยทางสถาบันฯ ได้ขอเบิกจ่ายเงินล่วงหน้า งวดที่1 40% ของวงเงินที่จัดจ้าง เนื่องจากการปฏิบัติงานจำเป็นต้องลงพื้นที่